Dôvodová správa

Všeobecná časť
Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky  č. 427/2008 Z. z., ktorým sa ustanovuje výška úhrady za užívanie vymedzených úsekov diaľnic a ciest pre motorové vozidlá pre vozidlá do 3,5 t sa predkladá ako iniciatívny materiál. 
Základné dôvody návrhu nariadenia vlády spočívajú v prijatí novely zákona č. 135/1961 Zb. o pozemných komunikáciách (cestný zákon) v znení neskorších predpisov a zákona č. 25/2007 Z.z. o elektronickom výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov, ktorými s účinnosťou od 15. apríla 2010 dôjde k presunu povinnosti jazdných súprav vozidiel kategórie N1 a N1G, ktorých celková hmotnosť je nad 3,5 t platiť mýto, k povinnosti úhrady za užívanie pozemných komunikácií formou nálepky, rovnako ako vozidlá a jazdné súpravy tvorené vozidlom kategórie M1 a M1G. V súčasnosti platné nálepky sú len pre motorové vozidlá a jazdné súpravy s celkovou hmotnosťou do 3,5 t. Zavedením nového druhu nálepiek určených pre prípojné vozidlá kategórie O1 a O2 sa spoplatnia jazdné súpravy, ktorých  celková hmotnosť presahuje 3,5 t. 

Predložený návrh nariadenia vlády je v súlade s Ústavou Slovenskej republiky, ústavnými zákonmi a všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie.

Osobitná časť

Čl. I 

1.	Ide o legislatívno-technickú úpravu.

2.	Ustanovuje sa výška úhrady  za užívanie vymedzených úsekov prípojnými vozidlami kategórie O1 a O2. 

3.	Vkladá sa transpozičná príloha.

Čl. II

Ustanovuje sa účinnosť vyhlášky 15. mája 2010.